
Darbotvarkė „Tvari mokykla 2030“

TVARIŲ MOKYKLŲ ĮSIVERTINIMO VADOVAS

 „Tvarių mokyklų įsivertinimo vadovas“ (toliau – „Vadovas“) – įrankis mokyklos bendruomenei siekiant tvarumo kokybinių pokyčių. Atrinkti mokyklų aplinkoms būdingi tvarumo rodikliai. Naudotis vadovu nereikalinga speciali kvalifikacija, palikta galimybė pačiai mokyklai susikurti įsivertinimo mechanizmą.
Kodėl pradedama nuo įsivertinimo?
Tvarumą pasirinkusi mokykla pradeda nuo stipriųjų ir silpnųjų pusių identifikavimo, jų analizės. Ją atlikus, įmanoma kurti ateities planus, įvertinti jėgas, nusistatyti pokyčių tempą, turimus resursus, pasirinkti sritis, kuriose pokyčiai bus greiti, kuriems reikės pasiruošti iš anksto (ekspertų pagalba, išteklių paieška). 
Įsivertindama kartą per metus, mokykla turi galimybę stebėti savo tobulėjimą, pristatyti jį mokiniams, mokytojams, tėvams, visuomenei. Kasmetinis mokyklos tvarumo įsivertinimas prisideda prie mokyklos kokybinių rodiklių gerėjimo. 
Kokios įsivertinimo sritys?
Siūlomos 8 mokyklos tvarumo įsivertinimo sritys:
I sritis. Išteklių tausojimas ir prieinamumas. Mokykloje energija ir vanduo naudojami vadovaujantis tvarumo principais, taupomi ištekliai, kuriama išmani ir tausojanti naudojimo ir stebėsenos sistema, visiems skirtingų poreikių bendruomenės nariams sudarytos sąlygos patogiam poreikių tenkinimui, turinti ugdomąjį potencialą.
II sritis. Judumas. Užtikrinta saugi judumo sistema, kuriamos jungtys su miesto, gyvenvietės transporto sistema, formuojamas mokyklos judumo planas. Mokykloje propaguojamas tvarus judumas ir kuriama jo infrastruktūra, vykdoma saugaus eismo edukacija. 
III sritis. Bendruomenės įtraukimas. Visa bendruomenė turi galimybę dalyvauti planuojant, keičiant mokyklos aplinką, kuriama psichologinė gerovė, lygios galimybės, terpė bendruomenės narių saviraiškai. Aplinka saugi skirtingų poreikių ir požiūrių asmenims.
IV sritis. Kultūros ir gamtos paveldas. Mokyklos teritorijoje ir aplinkoje saugomas paveldas, biologinė įvairovė, sudarytos galimybės jos turtinimui. Saugomi negyvosios gamtos objektai. Gerbiamas nematerialus paveldas, puoselėjama skirtingų tautų, kultūrų bendruomenės narių saviraiška, tradicijos.
V sritis. Saugumas ir sveikata. Užtikrinama bendruomenės narių civilinė sauga, bendruomenės nariai vadovaujasi sveikos gyvensenos principais, higienos normomis,  mokyklos aplinka pritaikyta saugiam ir sveikam gyvenimo būdui.
VI sritis. Neigiamo poveikio aplinkai mažinimas. Kuriami vartojimo įpročiai, mažinantys poveikį aplinkai, mažinami atliekų kiekiai, naudojami tvarūs produktai ir gaminiai, kuriama atliekų srautų, nuotekų, mokyklos aplinkos kokybės stebėsena, imamasi kokybę gerinančių pokyčių. 
VII sritis. Viešosios erdvės. Kuriamos saugios, patrauklios ir prieinamos mokyklos vidaus ir lauko erdvės, tausojančios gamtą. Skatinamas jų daugiafunkcis naudojimas edukacijai, poilsiui, sportui. Erdvės pritaikytos sveikam gyvenimo būdui, sudarytos galimybės naudotis ne tik pamokų metu, bet visais metų laikais bei įvairioms bendruomenės grupėms. 
VIII sritis. Vietovių ryšiai. Prisidedama prie tvarumu grįstų įvairialypių miestų, gyvenviečių, kaimų ryšių stiprinant nacionalinę ir regionų plėtrą. Prisidedama prie trumpų tiekimo grandinių, vykdomi žalieji pirkimai. Skatinamas savo krašto pažinimas, mokyklos aplinka pristato vietovę, regioną atvykstantiems (mokyklų muziejai, turizmo plėtotė). 

Kaip vyksta įsivertinimas?
Mokykla pati laisvai susikuria įsivertinimo mechanizmą ir numato jame dalyvaujančių bendruomenės narių skaičių ir įsitraukimą. Mokyklos vadovas skiria už įsivertinimą atsakingą asmenį arba jų grupę, numato įsivertinimo atlikimo terminus.
Parengta nesudėtinga vertinimo schema „šviesoforo“ principu. Rodiklio dešinėje varnelėmis pažymimas mokyklos rodiklio įvertinimas:
Raudona spalva – rodiklis nebūdingas mokyklai arba neaktualus dėl mokyklos tipo, specifikos, vietovės, kurioje yra mokykla ir kitų priežasčių.
Geltona spalva – rodiklis iš dalies būdingas mokyklai, tačiau yra galimybių ir iniciatyvų tobulinimui. Mokykla numato siekti rodiklio įgyvendinimo jo gerinimo linkme.
Žalia spalva – rodiklis įgyvendintas mokykloje, yra teigiamų patirčių.
Atliekant kai kurių rodiklių įsivertinimą reikalingi duomenys, analizė, stebėsena. Dalis rodiklių yra techninio pobūdžio, jų vertinimui pakanka mokykloje dirbančių (retai – išorės) specialistų pateiktos informacijos, duomenų. Kai kurių rodiklių įsivertinime gali dalyvauti visa mokyklos bendruomenė – organizuojamos viešos ar anoniminės apklausos, užtikrinantys objektyvią bendruomenės nuomonę ir požiūrį.
SVARBU! Kadangi „Vadovas“ rengtas visų tipų mokykloms, akivaizdu, kad ne visi rodikliai yra aktualūs ar taikytini konkrečiai mokyklai. Todėl įsivertinant svarbu ne surinkti kuo daugiau kiekybinių rodiklių, o identifikuoti rodiklius būsimiems mokyklos pokyčiams ir nustatyti jų prioritetus.
Už įsivertinimą atsakingas asmuo apibendrina galutinius rezultatus, pateikia mokyklos vadovui, išskirdamas tvarumo mokykloje stiprybes ir silpnybes. Mokyklos vadovas metų pabaigoje teikia įsivertinimo rezultatą savivaldybės koordinatoriui.
Pavyzdys. Atlikus tvarumo įsivertinimą, mokykla surinko 15 žalios spalvos, 77 geltonos, 90 raudonos spalvos taškų. Rezultatai rodo, kad mokykla atitinka Darbotvarkės „Tvari mokykla 2030“ pirmosios pakopos reikalavimus, turi daug sričių, kuriose gali siekti tvarumo pokyčių. Nemažai rodiklių mokyklai nebūdingi (galimai dėl mokyklos tipo, specifikos).
Kokie būsimi veiksmai?
Įsivertinimo rezultatai aptariami su mokyklos bendruomene kartą per metus pateikiami Tvarių mokyklų savivaldybės koordinatoriui.
Mokykla išskiria sritis ir jų rodiklius, kurių gerinimo ketina siekti, numato tam reikalingus išteklius ir priemones, paskiriami atsakingi asmenys ar sudaromos grupės. Planuojamas pokyčių įgyvendinimas vieneriems metams ir/ar ilgesniam laikotarpiui, jie įtraukiami į mokyklos veiklos planus. Numatomos galimos rizikos ir jų valdymas. Užtikrinama stebėsena, jei reikalinga – tarpinių rezultatų vertinimas.
	I sritis. IŠTEKLIŲ TAUSOJIMAS IR PRIEINAMUMAS
Mokykloje energija ir vanduo naudojami vadovaujantis tvarumo principais, taupomi ištekliai, kuriama išmani ir tausojanti naudojimo ir stebėsenos sistema, visiems skirtingų poreikių bendruomenės nariams sudarytos sąlygos patogiam poreikių tenkinimui, turinti ugdomąjį potencialą.

	Kriterijai
	Rodikliai

	ENERGIJOS NAUDOJIMAS
Mokykloje energija naudojama vadovaujantis tvarumo principais. 
 
 
	Vadovaujamasi energijos vartojimo audito, kuris atnaujinamas kartą per 5 metus, išvadomis.

	
	Mokykla turi pastato energetinio efektyvumo (žaliojo pastato) sertifikatą.

	
	Mokykla turi energetinių rodiklių viziją ir planą.

	
	Ne mažiau 50% naudojamos energijos yra iš atsinaujinančių energijos šaltinių (saulės, vėjo, biokuro, geoterminė ir kt.). Mokykla įsirengia savo jėgainę arba naudoja nuotolines.

	
	Mokyklos pastate 75% apšvietimo lempų yra efektyviai energiją naudojančios.

	
	Įrengta kokybiška šildymo, vėdinimo, šilumos atgavimo ir oro kondicionavimo sistema, kuri reguliariai prižiūrima ir sureguliuojama. Našūs ir taupūs inžineriniai tinklai.

	ENERGETIKOS STEBĖSENA
Mokykloje vykdoma nuolatinė energetinių rodiklių stebėsena ir kontrolė.
	Atliekama energetikos ūkio tvarumo stebėsena, vertinami pokyčiai.

	
	Viešose erdvėse švieslentėse/monitoriuose, internete skelbiama informacija apie mokyklos energetinius rodiklius ir jų efektyvumo pokyčius. Mokiniai įtraukti į stebėseną (CO2 matuokliai, termometrai ir kt.).

	PATALPŲ MIKROKLIMATAS
Sukurtas sveikatai tinkamas vidaus patalpų mikroklimatas. 
 
 
 
 
	Visus metus palaikoma tinkama patalpų temperatūra ir oro kokybė.

	
	Įrengtas išmanusis šildymas, pagrindinėse šildymo ir vėsinimo zonose yra programuojami termostatai. Sukurta energijos taupymo tvarka/taisyklės mokykloje.

	
	Efektyviai apšildytos sienos, mažiausiai 75 proc. langų yra aukštos energinio efektyvumo klasės.

	APŠVIETIMAS IR ELEKTROS ĮRANGA
Naudojama tvari mokyklos apšvietimo sistema, kita technika. 
 
	Įrengtas tvarus ir energiją taupantis lauko ir vidaus erdvių apšvietimas. Įdiegta išmani šviesų išjungimo ir reguliavimo sistema.

	
	Naudojami Saulės energijos lauko šviestuvai.

	
	Naudojama energetiškai efektyvi ir tvari biuro, buitinė technika ir klasių įranga.

	
	Apšvietimas pritaikytas erdvės paskirtims, užtikrinantis gerą matomumą mokyklos teritorijoje ir patekimui į ją (skirtingų zonų – skirtingas apšvietimas pagal poreikį).

	VANDENS PRIEINAMUMAS IR NAUDOJIMAS
Vanduo efektyviai naudojamas ir prieinamas visiems bendruomenės nariams. 
	Naudojama vandenį taupanti įranga (čiaupai, tualetų bakeliai, dušai ir kt.).

	
	Tiekiamas kokybiškas geriamas vanduo, vykdoma stebėsena.

	
	Įrengti geriamo vandens prieigos taškai (fontanėliai ir kt.). Skatinama naudotis asmeninėmis gertuvėmis.

	
	Valgyklos aplinkoje įrengti praustuvai, jų aplinka skatina higienos įpročius, rankų plovimą prieš valgį ir t.t.

	
	Mokyklos vandens apytakos sistema nuo vandens įvado iki kanalizacijos minimaliai tarši (apsaugota nuo chemikalų ir kt.).

	ENERGETIKOS IR VANDENTVARKOS EDUKACIJOS INFRASTRUKTŪRA
Mokyklos aplinkoje įrengtos edukacinės priemonės apie energetiką ir vandentvarką.
	Mokiniams patrauklia forma įrengtos edukacinės priemonės supažindina su tvaria energija ir vandens taupymu.

	
	Įrengti ženklai ir plakatai, primenantys mokyklos bendruomenei apie vandens tausojimo svarbą.

	BŪTINOSIOS HIGIENOS APLINKA
Sukurta galimybė naudotis būtinosios higienos priemonėmis ir aplinkomis. 
 
 
	Sudaryta galimybė bet kuriuo metu pasinaudoti dušu.

	
	Mokykloje įrengtos lyčiai neutralios higienos patalpos (unisex).

	
	Suteikiamos reikiamos higienos priemonės (pvz., įklotai) ir įrengta jų atliekų surinkimo sistema.

	MAISTO GAMINIMO APLINKA
Mokykloje kuriama šiuolaikinė infrastruktūra maisto gaminimo mokymui.
	Įrengtos erdvės viduje ir lauke, kur mokiniai gali maitintis savo užkandžiais. Sudarytos galimybės pasišildyti iš namų atsineštą maistą.

	
	Sudaryta galimybė mokytis maisto gaminimo technologijų, nepriklausomai nuo lyties ir amžiaus, formaliajame ir neformaliajame ugdyme. 

	
	Mokyklos maisto ruošimo technologijų klasės aprūpintos šiuolaikine maisto gaminimo, pateikimo įranga ir priemonėmis, laikantis tvarumo reikalavimų (energetinė klasė, žaliasis pasirinkimas, nenaudojami vienkartiniai indai ir pan.).

	KITI MOKYKLOS IŠTEKLIŲ TAUSOJIMO IR PRIEINAMUMO RODIKLIAI
Mokykla inicijuoja ir kuria unikalias, savo aplinkai pritaikytas išteklių tausojimo ir prieinamumo priemones.
	 

	II sritis. JUDUMAS
Užtikrinta saugi judumo sistema, kuriamos jungtys su miesto, gyvenvietės transporto sistema, formuojamas mokyklos judumo planas. Mokykloje propaguojamas tvarus judumas ir kuriama jo infrastruktūra, vykdoma saugaus eismo edukacija.

	Kriterijai
	Rodikliai

	TVARI KELIONĖ Į MOKYKLĄ
Sukurta galimybė atvykti į mokyklą netaršiomis transporto priemonėmis ir pėsčiomis, sukurta tam reikalinga infrastruktūra.
 
 
 
 
 
 
	Sukurtos mokyklos aplinkos jungtys su miesto judumo sistema taikant tvarumo principus (saugios, pritaikytos pėstiesiems ir tvariam transportui). Įrengti pėsčiųjų ir dviračių takai už mokyklos teritorijos.

	
	Įrengtos patogios saugyklos dviračiams, paspirtukams, riedlentėms (pakanka vietų, patogios, saugios, su stogeliu).

	
	Skatinama naudotis viešuoju transportu/pavežėjimo mokyklos transportu sistema. Viešojo transporto subsidijos mokytojams.

	
	Bendra mokinių ir darbuotojų važiavimo asmeniniais automobiliais sistema. Mokyklos bendruomenės nariams teikiama paskata už mokinių/kolegų atvežimą.

	
	Sukurta elektromobilumo sistema: laikymo vietos ir pakrovimo stotelės.

	
	Sukurta dviračių ir kitų transporto priemonių dalinimosi sistema mokyklos bendruomenei.

	
	Mokiniai supažindinami su dviračio gedimais ir jų taisymu, įrengta dviračių savarankiška taisykla. 

	
	Bendruomenės nariai skatinami už tvarios kelionės į mokyklą pasiekimus.

	JUDUMO INFRASTRUKTŪROS TVARUMAS
Mokyklos judumo infrastruktūros elementų, transporto priemonių ir technikos tvarumas. 
 
	Tvarus mokyklos transporto priemonių ūkis ir panaudojimas (mažiau taršių transporto priemonių pasirinkimas).

	
	Atitvarų, žaliųjų zonų kūrimas greta kelių, sporto aikštynų (įskaitant priešvėjines, priešerozines ir kt. priemones).

	
	Judumo infrastruktūrai kurti naudojamos tvarios medžiagos ir priemonės.

	
	Judumo infrastruktūra pritaikyta specialius poreikius turintiems bendruomenės nariams.

	JUDUMO STEBĖSENA
Vykdoma tvaraus judumo stebėsena, rengiami ir pagal poreikius koreguojami priemonių planai.
	Mokyklos bendruomenė kuria savo darnaus judumo planą. Judumo infrastruktūra nuolat atnaujinama.

	
	Mokyklos integruotos į savivaldybių judumo priemonių planus.

	
	Viešai pasiekiami stebėsenos duomenys apie mokyklos bendruomenės narių judumo įpročius (kiek į mokyklą atvyksta automobiliu, pėsčiomis, netaršiu transportu) ir jų pokyčius.

	
	Mokykla vadovaujasi aktyvumą skatinančios mokyklos kūrimo rekomendacijomis „Aktyvi mokykla“.

	JUDUMO EDUKACIJA
Mokyklos judumo infrastruktūrai teikiamas edukacinis potencialas. 
	Sukurta efektyvi judumo, pažintinių, sveikatinimo takų sistema mokyklos aplinkoje.

	
	Takai ženklinti, jų stotelėse yra informaciniai, universalaus dizaino stendai, plakatai, objektai, interaktyvios priemonės.

	
	Informacija stenduose apie viešojo transporto grafikus, žemėlapiai ir kt.

	
	Vykdoma viešojo transporto saugos, etikos ir elgesio edukacija.

	SAUGUS EISMAS
Sukurta saugaus eismo infrastruktūra mokyklos aplinkoje. 
 
	Įrengtos priemonės saugiam eismui užtikrinti (apšvietimas, perėjos ir t.t.).

	
	Kuriamos vienodos miesto ir kaimo saugaus eismo galimybės (pav.: šaligatviai, perėjos).

	
	Įrengtos saugaus eismo edukacinės erdvės lauke ar viduje.

	
	Puoselėjama mokinių saugaus eismo kultūra.

	KITI MOKYKLOS TVARAUS JUDUMO RODIKLIAI
Mokykla inicijuoja ir kuria unikalias, savo aplinkai pritaikytas tvaraus judumo priemones.
	 

	III sritis. BENDRUOMENĖS ĮTRAUKIMAS
Visa bendruomenė turi galimybę dalyvauti planuojant, keičiant mokyklos aplinką, kuriama psichologinė gerovė, lygios galimybės, terpė bendruomenės narių saviraiškai. Aplinka saugi skirtingų poreikių ir požiūrių asmenims.

	Kriterijai
	Rodikliai

	BENDRUOMENIŠKUMO SKATINIMAS
Sukurtos prielaidos stiprinti bendradarbiavimą mokyklos viduje ir už jos ribų. 
 
 
	Mokiniai ir gyvenamosios vietos bendruomenė dalyvauja edukacinių erdvių ir ugdymo turinio jose planavime ir kūrime.

	
	Mokykla bendradarbiauja su partneriais (savivaldybė, rėmėjai, saugomų teritorijų direkcijos, ekspertai ir kt.) kurdami tvarumo iniciatyvas.

	
	Puoselėjamos mokyklos tradicijos ir kuriamos naujos.

	
	Skatinamas mokinių kūrybiškumas ir tvarus verslumas (vystomi amatai, mainai ir kt.).

	
	Bendruomenės narių pasiekimai yra vertinami, viešinami ir skatinami.

	
	Vystoma savanorystė, socialinė veikla (senelių namuose, gyvūnų prieglaudose ir kt.).

	
	Užtikrinamas mokyklos bendruomenės grįžtamasis ryšys apie tvarumo iniciatyvas.

	PSICHOLOGINĖ GEROVĖ IR LYGIOS GALIMYBĖS
Mokyklos aplinkoje sukurta terpė pozityviai psichologinei būsenai, užtikrintos lygios teisės bendruomenės nariams. 
 
	Vadovaujamasi visiems žinomomis bendro gyvenimo ir nesmurtinės kultūros taisyklėmis. Taisyklės viešinamos matomoje vietoje, visa bendruomenė dalyvauja jų kūrime.

	
	Sudaryti krizių intervencijos planai ir protokolai efektyviam psichikos sveikatos ir psichologinių problemų sprendimui.

	
	Vykdoma psichoaktyvių medžiagų vartojimo prevencija.

	
	Aiškūs bendruomenės susitarimai dėl medijų naudojimo tarpusavio bendravime. Mokykla aktyvi „Draugiško interneto“ programose.

	
	Naudojamos uniformos yra neutralios lyčių atžvilgiu arba yra galimybė pasirinkti, kokias uniformos kombinacijas dėvėti, taip leidžiant visiems mokiniams rengtis neribojant jų lyties raiškos.

	
	Sukurta terpė laisvai mokinių ir mokytojų meninei, emocinei ir asmeninei saviraiškai (erdvės freskoms, mokinių televizija/radijas, virtuali erdvė ir kt.).

	
	Sukurta mokinių savivaldos struktūra ir infrastruktūra, suteiktos patalpos mokinių atstovybėms.

	
	Veikia idėjų ir pasiūlymų dalinimosi platforma (grįžtamojo ryšio dėžutė arba lenta, internetinės apklausos, programėlės).

	KITI MOKYKLOS BENDRUOMENĖS ĮTRAUKIMO RODIKLIAI
Mokykla inicijuoja ir kuria unikalias, savo aplinkai pritaikytas bendruomenės įtraukimo priemones.
	

	IV sritis. KULTŪROS IR GAMTOS PAVELDAS
Mokyklos teritorijoje ir aplinkoje saugomas paveldas, biologinė įvairovė, sudarytos galimybės jos turtinimui. Saugomi negyvosios gamtos objektai. Gerbiamas nematerialus paveldas, puoselėjama skirtingų tautų, kultūrų bendruomenės narių saviraiška, tradicijos.

	Kriterijai
	Rodikliai

	KULTŪRŲ ĮVAIROVĖ
Mokyklos aplinkoje atspindimas bei puoselėjamas Lietuvos ir pasaulio kultūros paveldas. 
 
 
 
	Identifikuojamos bendruomenės kultūrinės skirtybės, joms pritaikoma aplinka ir veiklos.

	
	Bibliotekose, muziejuose ir kitose erdvėse pristatoma ir eksponuojama kultūrų įvairovė bei tradicijos.

	
	Sudaryta galimybė mokiniams bendradarbiauti ir bendrauti su mokiniais iš kitų valstybių, mainų programose, tarptautiniuose projektuose.

	
	Maitinime atspindima mokinių kultūrinė įvairovė, įvairios mitybos tradicijos ir pageidavimai. Rengiamos skirtingos mitybos kultūros meniu dienos, siūlomi tradiciniai patiekalai.

	BIOLOGINĖ ĮVAIROVĖ
Sudaryta galimybė gyvai susipažinti su biologine įvairove, ji saugoma ir turtinama.
	Dalis mokyklos teritorijos palikta laukinei gamtai (nešienaujamos pievos gabalėlis, negyva mediena ir t.t.). Identifikuojami biologinei įvairovei vertingiausi teritorijos elementai.

	
	Įrengtos biologinę įvairovę skatinančios priemonės (inkilai paukščiams ir šikšnosparniams, apdulkintojų sodai, vabzdžių viešbučiai, ornitochoriniai sodai ir kt.), įrengti informaciniai stendai, mokiniams suteikiamos stebėjimo priemonės (žiūronai, mikroskopai ir t.t.).

	
	Mokyklos teritorijoje sudarytos sąlygos saugiai gyventi ten natūraliai apsigyvenusiems organizmams, įrašytiems į Lietuvos raudonąją knygą. Mokiniams prieinama Lietuvos raudonoji knyga.

	
	Mokyklos teritorijoje nesodinamos ir reguliariai naikinamos invazinių augalų rūšys.

	
	Sukurtas interaktyvus mokyklos teritorijos biologinės įvairovės žemėlapis (pvz., iNaturalist platformoje).

	
	Mokyklos aplinkoje auginami mažiau žinomi, retai auginami maistiniai ir vaisiniai augalai.

	
	Želdinių asortimente yra ir vietinės/Lietuvoje sukurtos maistinių augalų veislės.

	VANDUO LAUKO ERDVĖSE
Saugomas ir naudojamas natūralių vandens telkinių ir kritulių vanduo. 
	Prie mokyklos įrengiami vandens telkiniai (kūdros, tvenkiniai ir kt.).

	
	Saugomi natūralūs vandens telkiniai, vandentėkmės, įrengiamos apsauginės zonos.

	
	Puoselėjama biologinė įvairovė natūraliuose ir dirbtiniuose vandens telkiniuose, kuriamos vandens ekosistemų naudojimo edukacijoje priemonės.

	
	Mokyklos bendruomenė prižiūri greta ir netoli mokyklos esančius hidrografinius objektus.

	
	Želdynų (daržai, vejos ir kt.) laistymui naudojamas kritulių vanduo, taupant vandentiekio vandenį. Įrengti lietaus sodai.

	KITA NEGYVOJI GAMTA
Sudaryta galimybė susipažinti su negyvosios gamtos objektais mokyklos aplinkoje. 
 
	Edukacinėse erdvėse panaudojami negyvosios gamtos objektai: vietovės reljefo formos, rieduliai, akmeninės sienos ir kiti geologiniai objektai. Įrengtos teminės negyvosios gamtos ekspozicijos.

	
	Ant negyvos gamtos objektų (riedulių, mūro ar akmens sienų) sukurtos mikrobuveinės samanoms, kerpėmis ir kitoms rūšims.

	
	Įrengtos geologinių pavyzdžių ir naudingų iškasenų ekspozicijos, akcentuojant vietovės išskirtinumą.

	
	Sodinami gruntą valantys (fitoremediacija) augalai.

	
	Įrengtos supažindinimo su dirvožemiu ir jo biologine įvairove priemonės (stendai, dirvožemio pjūvių įrengimas ir kt.).

	KITI MOKYKLOS KULTŪROS IR GAMTOS PAVELDO RODIKLIAI
Mokykla inicijuoja ir kuria unikalias, savo aplinkai pritaikytas kultūros ir gamtos paveldo priemones.
	 

	V sritis. SAUGUMAS IR SVEIKATA
Užtikrinama bendruomenės narių civilinė sauga, bendruomenės nariai vadovaujasi sveikos gyvensenos principais, higienos normomis,  mokyklos aplinka pritaikyta saugiam ir sveikam gyvenimo būdui.

	Kriterijai
	Rodikliai

	CIVILINĖ SAUGA
Užtikrinama saugi mokyklos aplinka, sukurta civilinės saugos infrastruktūra, formuojami mokinių išgyvenimo įgūdžiai.
	Pirmosios pagalbos priemonės prieinamos visiems.

	
	[bookmark: RANGE!B5]Sukurti aiškūs civilinės saugos algoritmai: signalai, jų perdavimo tvarka ir elgesys, veiksmų nuoseklumas.

	
	Numatytos ir įrengtos priemonės siekiant užtikrinti bendruomenės apsaugą atsiradus hibridinėms ir karo grėsmėms (kolektyvinės apsaugos statiniai, priedangos, kitos alternatyvios pasislėpimo vietos).

	
	Suprantamai ir kūrybiškais būdais bendruomenė informuojama apie civilinės saugos planus, elgesį skirtingose nelaimingų atsitikimų situacijose.

	
	Numatytos saugios zonos, evakuacijos maršrutai, aiškus jų žymėjimas.

	
	Mokykla turi išgyvenimo priemones, sudarytos galimybės jas naudoti. Įrengtos išgyvenimo įgūdžių lavinimo erdvės.

	
	Bendruomenės taisyklėmis, susitarimais ir įtrauktimi grįsta mokyklos saugos sistema.

	HIGIENA IR SAUGUMAS
Kuriamos saugios bendruomenės narių sveikatai mokyklos erdvės.
	Vidaus ir išorės erdvės yra sveikatą stiprinančios ir saugios, vadovaujamasi higienos normomis, įrenginiai atitinka ugdytinių amžių. Aplinkoje nėra pavojų keliančių infrastruktūros elementų.

	
	Mokyklos vidaus ir lauko erdvėse neauginami/nesodinami nuodingi bei kiti sveikatai pavojingi augalai. Seniau sodinti daugiamečiai sveikatai pavojingi augalai (pvz. medžiai nuodingais vaisiais) pažymėti informacinėmis lentelėmis arba kitomis saugos priemonėmis.

	SUBALANSUOTA MITYBA
Mokinių mityba subalansuota, atitinka sveikos mitybos reikalavimus.
	Visiems mokiniams sudarytos sąlygos valgykloje gauti subalansuotos mitybos produktus ir patiekalus.

	
	Sveikatos problemų (alergijos, cukrinis diabetas ir kt.) turintys mokiniai gali pasirinkti jiems tinkamą maistą. Valgyklose pateikiama informacija apie alergenus, maisto kaloringumą.

	
	Mėsos ir/arba kitų gyvulinės kilmės produktų nevartojantys mokiniai ir mokytojai mokyklos valgykloje kasdien turi galimybę maitintis pilnaverčiu, pakankamai baltymų ir kitų būtinų maisto medžiagų turinčiu maistu.

	
	Mokykloje nėra galimybių įsigyti nesveiką maistą (mokyklos valgykloje užtikrinta galimybė pasirinkti sveikesnius patiekalus ir užkandžius). Maisto automatų ir panašių įrenginių tiekėjai prekiauja sveikesniais produktais

	SVEIKOS MITYBOS ŠVIETIMAS
Mokykloje išvystytas mokinių sveikos, įvairios mitybos švietimas, maisto kultūra. 
 
	Valgykla, vidaus ir lauko erdvės naudojamos informacijos pateikimui apie pilnavertę mitybą, gerą savijautą. Įrengtos interaktyvios maisto piramidės, plakatai, ekranai ir kt. apie sveiką gyvenseną, mitybą ir produktų ženklinimą.

	
	Mokiniams patraukliai ir suprantamai pateikta informacija apie patiekalų maistingumą ir sudėtį.

	
	Sukurta aplinka, skatinanti lėtą ir dėmesingą valgymą, socialinį bendravimą.

	KITI MOKYKLOS SAUGUMO IR SVEIKATOS RODIKLIAI
Mokykla inicijuoja ir kuria unikalias, savo aplinkai pritaikytas saugumo ir sveikatos priemones.
	 

	VI sritis. NEIGIAMO POVEIKIO APLINKAI MAŽINIMAS
Kuriami vartojimo įpročiai, mažinantys poveikį aplinkai, mažinami atliekų kiekiai, naudojami tvarūs produktai ir gaminiai, kuriama atliekų srautų, nuotekų, mokyklos aplinkos kokybės stebėsena, imamasi kokybę gerinančių pokyčių.

	Kriterijai
	Rodikliai

	APLINKOS STEBĖSENA
Stebima mokyklos aplinkos kokybė, rezultatai viešinami bendruomenei. 
 
 
 
 
	Mokykla turi galimybes atlikti nesudėtingus aplinkos kokybės stebėsenos tyrimus mokyklos laboratorijose, įsigyja tam reikalingą įrangą ir priemones. Mokiniai geba apskaičiuoti savo CO2 pėdsaką.

	
	Aplinkos stebėsenos sistema – įrenginiai, rodantys meteorologinius, vandens kokybės, energijos suvartojimo rodiklius, jų pokyčius (meteorologinės stotelės, interaktyvus duomenų pateikimas vidaus erdvėse ir kt.).

	
	Triukšmo lygis aplinkoje atitinka normas ir yra periodiškai matuojamas. Mokyklą nuo gatvės triukšmo saugo garso barjerai, medžiai ar kitos priemonės. Viduje įrengiami garso barjerai, akustinės kėdės ir kt.

	
	Profesionalaus vietovės aplinkos monitoringo duomenys viešinami bendruomenei.

	DAIKTŲ VARTOJIMO ĮPROČIAI
Formuojami tausojantys daiktų vartojimo įpročiai. 
 
 
 
 
	Mokykloje vyrauja rūšiavimo, daugkartinio daiktų naudojimo kultūra, mažinamas vienkartinių priemonių kiekis bendroje vartosenoje.

	
	Įrengti dalinimosi daiktais taškai (DĖK`UI stotelės principu), mažosios bibliotekėlės, augalų atiduotuvės ir t.t.

	
	Įrengtos dirbtuvėlės mokiniams daiktų remontavimui, rūbų taisymui.

	
	Sukurta atsakingo popieriaus ir kitų kanceliarinių priemonių vartojimo kultūra.

	
	Dalis atliekų kaip žaliava panaudojama kūrybiniais tikslais (menams, techninei kūrybai ir kt.).

	ATLIEKŲ PREVENCIJOS ŠVIETIMAS
Mokiniai supažindinami su prekių ir daiktų tvarumo kriterijais. 
	Matomose vietose mokyklos erdvėse skirtingo amžiaus mokiniams suprantamais būdais pateikta informacija apie tvarių prekių ženklinimą, jų perdirbimo ir rūšiavimo galimybes.

	
	Sukurtos atliekų pažinimo, ženklinimo mini ekspozicijos mokyklų erdvėse (galimybė pažinti atliekų tipus, įvairovę, mokytis rinktis pirkinius).

	ATLIEKOS IR RŪŠIAVIMAS
Mokykloje sukurta atliekų tvarkymo infrastruktūra, skirta rūšiavimui. 
 
 
 
 
	Sukurtas šiuolaikinis atliekų tvarkymo ciklas, turintis minimalų poveikį aplinkai ir žmonių sveikatai.

	
	Įrengtos atliekų rūšiavimo aikštelės yra saugios, uždaromos, vykdoma atliekų pokyčių apskaita.

	
	Įrengtos atliekų rūšiavimo dėžės mokyklos aplinkoje, patogiose vietose.

	
	Sukurtos edukacinė erdvės apie pakuočių žymėjimą, atliekų rūšiavimą ir perdirbimą.

	TVARŪS PRODUKTAI
Mokyklos bendruomenės maitinime naudojami švieži, vietiniai, sezoniniai, sąžiningos kainodaros maisto produktai.
	Laikomasi „lėto maisto“ (slow food) principų, principai: geras (good), švaru/tvaru (clean), sąžininga kainodara (fair).

	
	Taikomi sąžiningos prekybos reikalavimai (perkami produktai iš ūkių, plantacijų ir gamyklų, kuriose taikoma atsakinga darbo, sveikatos ir saugos praktika).

	
	Valgiaraštyje pirmenybė teikiama šviežiems, sezoniniams produktams.

	
	Naudojama daugiau augalinės kilmės produktų, taip mažinant mėsos gamybos poveikį aplinkai. Į valgiaraščius įtraukiami patrauklūs vegetariški ir veganiški patiekalai, tenkinant įvairios mitybos nuostatas ir poreikius.

	
	Pirmenybė teikiama produktams iš tvarių ūkių ir gamintojų, atsižvelgiant į produktų ekologinį ženklinimą (pvz. „Rakto skylutė“, ES ekologinio maisto ženklas ir kt.).

	MAISTO ATLIEKŲ SISTEMA
Mokykloje kuriama veiksminga maisto atliekų mažinimo ir antrinio naudojimo sistema.
	Įgyvendinama veiksminga maisto atliekų stebėsena ir kontrolė. Mokiniai įtraukiami į stebėsenos procesą.

	
	Optimizuotas maisto produktų pakuočių atliekų kiekis, jos rūšiuojamos arba dalis panaudojama antriniams tikslams (antrą kartą, kūrybiniams mokinių darbams ir pan.).

	
	Didžioji dalis įsigytų maisto produktų suvartojama pagal pirminę paskirtį.

	
	Švediškas/dalinis švediškas stalas mokyklos valgykloje (garnyro, salotų bufetas), vaikai patys gali įsidėti maisto.

	
	Sudaryta galimybė maisto atliekų naudojimui antriniams tikslams (ūkio gyvūnams, kompostui).

	ORGANINĖS ATLIEKOS
Pilnai ar iš dalies perdirbamos biologiškai skaidžios atliekos.
	Įrengti kompostavimo konteineriai ar aikštelės skirtingų tipų atliekoms.

	
	Dalis medžių lapų rudenį paliekama irti natūraliai, turtinama dirvožemio ekosistema.

	
	Suteikiama galimybė mokiniams stebėti organines atliekas skaidančius organizmus (pvz., sliekynai).

	PAVOJINGŲ ATLIEKŲ SURINKIMAS
Sukurta pavojingų ir toksiškų atliekų surinkimo sistema.
	Įrengtos ir paženklintos elementų surinkimo vietos.

	
	Galimybė surinkti nereikalingus smulkius elektronikos prietaisus.

	
	Mokyklos edukacinėse erdvėse nenaudojamos senos padangos ir kitos pavojingos atliekos.

	NUOTEKŲ SISTEMA
Įrengta mokyklos nuotekų sistema, vykdoma jos stebėsena.
	Vykdoma periodinė nuotekų rodiklių stebėsena. Nuotekų užterštumas neviršija nuotekų tvarkymo reglamente nustatytų leistinų koncentracijų.

	
	Mokyklos edukacinėse erdvėse įrengiami mokymo paskirtį turintys biologinio valymo įrenginiai.

	KITI MOKYKLOS NEIGIAMO POVEIKIO APLINKAI MAŽINIMO RODIKLIAI
Mokykla inicijuoja ir kuria unikalias, savo aplinkai pritaikytas poveikio aplinkai mažinimo priemones.
	 

	VII sritis. VIEŠOSIOS ERDVĖS
Kuriamos saugios, patrauklios ir prieinamos mokyklos vidaus ir lauko erdvės, tausojančios gamtą. Skatinamas jų daugiafunkcis naudojimas edukacijai, poilsiui, sportui. Erdvės pritaikytos sveikam gyvenimo būdui, sudarytos galimybės naudotis ne tik pamokų metu, bet visais metų laikais bei įvairioms bendruomenės grupėms.

	Kriterijai
	Rodikliai

	VIDAUS IR LAUKO ĮRENGIMAS
Mokyklos lauko ir vidaus infrastruktūrai taikomi tvarumo kriterijai. 
 
 
 
	Kuriant mokyklos aplinkas vadovaujamasi universalaus dizaino principais, atsižvelgiama į vaikų, asmenų su negalia ir skirtingų lyčių interesus, ir suteikiama saugi, įtrauki mokymosi aplinka visiems.

	
	Atsižvelgiant į bendruomenės poreikius naudojama moderni, kokybiška, tvari ir ilgalaikė mokyklos vidaus įranga (durys, langai, grindų dangos, baldai ir kt.), atitinkanti estetikos, efektyvumo, suderinamumo principus.

	
	Naudojamasi vietinėmis medžiagomis ir gamintojų paslaugomis. Statybai ir renovacijai naudojamos ekologiškos/perdirbtos medžiagos.

	ŽALIOSIOS ERDVĖS
Suteikta visuotinė galimybė naudotis saugiomis, įtraukiomis ir prieinamomis žaliomis ir viešomis erdvėmis.

	Kryptingai parinkti želdiniai tinkantys ugdymo turiniui. Augalų rūšių įvairovė derinama su ugdymo programomis. Želdinama planingai, želdinių planavimas konceptualus. Kūrime dalyvauja mokiniai.

	
	Sodinami pavėsį teikiantys želdiniai (žaidimų aikštelėms, lauko klasėms ir mokyklos pastatui). Įrengti žalieji stogai, naudojamas horizontalus želdinimas.

	
	Taupomas laistymo vanduo (veiksmingos želdinių drėkinimo sistemos, lašelinis drėkinimas, drėgmės jutikliai). Sodinami sausrai atsparūs augalai.

	
	Sukurtas sensorinis sodas su augalais, stimuliuojančiais uoslę, lytėjimą, garsą ir regą.

	SPORTO IR POILSIO INFRASTRUKTŪRA
Kuriama darni atviro ir uždaro tipo sporto ir poilsio infrastruktūra, skirta naudoti tarp ir po pamokų.
	Aikštynų ir fizinio aktyvumo galimybių įvairovė. Fizinio aktyvumo skatinimui panaudojamos laisvos erdvės, netradiciniai elementai/sprendimai.

	
	Aktyvios mokyklos išorinės erdvės: kiemas, stadionas, parkas, takeliai, karstymosi sienelės, tinklai, lauko treniruokliai, labirintai. Kuriamos patyriminės erdvės (basų kojų takai, laipiojimo sienelės, kliūčių ruožai, žaidimų erdvės).

	
	Sudaroma galimybė mokiniams sporto infrastruktūra/priemonėmis naudotis po pamokų ir pertraukų metu.

	
	Sukurta rezervacijos sistema, pagal kurią galima naudotis sporto infrastruktūra po darbo valandų. Jei įmanoma, sudaroma galimybė infrastruktūra naudotis miesto bendruomenei.

	
	Įrengtos poilsio ir ramybės zonos viduje ir lauke, mokyklos erdvė kuria teigiamą ir pozityvią psichologinę būseną.

	
	Sukurtos socializacijos erdvės (stalo žaidimų zonos, amfiteatrai, kino salės ir kt.).

	
	Įrengtos emocijų pažinimo erdvės ir priemonės (emocijų ratas, interaktyvūs žaidimai, apklausos ir t.t.).

	
	Sudaryta galimybė saugiai mokytis ir leisti laisvalaikį gamtoje.

	JUDUMAS PAMOKOS METU
Sukurta judumą skatinanti infrastruktūra, skirta naudoti pamokų metu. 
 
 
 
	Sudaryta galimybė mokytis „klasėse be sienų“: lauko klasėse, koridoriuose, vestibiuliuose, bibliotekoje, mokyklos kieme ir kitose vidinėse bei išorinėse mokyklos erdvėse

	
	Skatinamas/plėtojamas judėjimo elementų įtraukimas ne tik fizinio ugdymo, bet ir kitose pamokose.

	
	Sėdėjimo laikas trumpinamas aktyviomis priemonėmis (įrengiant reguliuojamo aukščio vietas, keičiant sėdėjimo padėtis sėdint ant kamuolių, pusiausvyros pagalvėlių ir kt.).

	
	Fiziniam aktyvumui naudojamos išmaniosios technologijos (edukacinės programėlės, interaktyvios grindys, virtualieji aktyvūs žaidimai ir kt.).

	
	Kultivuojamos naujos, mažiau žinomos sporto šakos. Įrengtos joms reikalingos priemonės.

	
	Infrastruktūra naudojama visus metus, inventorius reguliariai atnaujinamas.

	INFORMACIJOS PRIEIGA
Sukurta laisvai prieinama informacinė infrastruktūra ir turinys.
	Sukurtos galimybės naudotis informacinėmis ir ryšių technologijomis bei užtikrinta visuotinė prieiga prie interneto. Bendruomenės nariams ir svečiams įrengti nemokamo interneto prieigos taškai klasėse, bibliotekose, informacijos centruose.

	
	Audiovizualinė sistema (stendai, plakatai, mokyklos televizija ir radijas) siejama su darniu vystymusi, pritaikyta specialių poreikių mokiniams.

	KITI MOKYKLOS TVARIŲ VIEŠŲJŲ ERDVIŲ RODIKLIAI
Mokykla inicijuoja ir kuria unikalias, savo aplinkai pritaikytas tvarių viešųjų erdvių priemones.
	 

	VIII sritis. VIETOVIŲ RYŠIAI
Prisidedama prie tvarumu grįstų įvairialypių miestų, gyvenviečių, kaimų ryšių stiprinant nacionalinę ir regionų plėtrą. Prisidedama prie trumpų tiekimo grandinių, vykdomi žalieji pirkimai. Skatinamas savo krašto pažinimas, mokyklos aplinka pristato vietovę, regioną atvykstantiems (mokyklų muziejai, turizmo plėtotė).

	Kriterijai
	Rodikliai

	ŽALIEJI PIRKIMAI
Mokykloje vykdomi žalieji pirkimai. 
 
	Vykdomi pirkimai iš vietinių, etikos nuostatomis besivadovaujančių gamintojų, kuriems svarbi socialinė atsakomybė, biologinės įvairovės apsauga ir kiti tvarumo kriterijai.

	
	Įsigyjamos prekės ir paslaugos atitinka ekologinius ir sąžiningos prekybos reikalavimams (vadovaujamasi jų ženklinimu).

	
	Mokyklos valgykloje parduodami minimaliai supakuoti produktai.

	
	Perkamas perdirbto popieriaus ir plastiko produktai, naudoti baldai ir kt.

	TRUMPA MAISTO TIEKIMO GRANDINĖ
Mokyklos bendruomenės maitinime naudojami vietiniai/Lietuvos gamintojų maisto produktai. 
 
	Perkami maisto produktai iš regione įsikūrusių ūkių, gamyklų, taip palaikant vietinius gamintojus (local food). Yra ne daugiau kaip vienas tarpininkas tarp ūkio ir maitinimo organizatoriaus.

	
	Mokyklos aplinkoje auginami žalumynai, prieskoniai, vaisiai ir daržovės.

	ŽEMDIRBYSTĖ MOKYKLOJE
Mokyklos aplinkoje kuriama ir ugdymo procese naudojama tvarios žemdirbystės infrastruktūra.
	Mokykloje įrengiami mokomieji daržai, sodai, šiltnamiai, medelynai, vaistažolių ir prieskonių lysvės, kompostinės, yra reikalingos augalų priežiūros priemonės.

	
	Mokyklos aplinkoje augalai auginami ekologinės žemdirbystės principais.

	
	Žemės ūkio augalų auginime dalyvauja mokiniai (sodina, renka ir vertina derlių, mokosi prižiūrėti, rengia derliaus parodas ir kt.).  

	
	Augalai pažymėti informacinėmis lentelėmis arba QR kodais su aprašymais.

	
	Įrengta dalinimosi derliumi stotelė/vieta mokyklos bendruomenei (galima pasiimti vaisius ir daržoves, atnešti savo užaugintų kitiems).

	TVARUS TURIZMAS IR KELIONĖS
Mokykla dalyvauja tvariame turizme, kelionėse, integruoja į ugdymo turinį. 
 
	Sukurta mokymosi ne mokyklos erdvėse galimybių sistema (saugomos teritorijos, muziejai ir kt.).

	
	Mokyklos apylinkių žinomumo didinimas turizmui ir lankytojams patraukti (miestelio patrauklumo didinimas, mokyklos muziejus, paveldo objektai ir jų edukacinio potencialo atskleidimas, amatų centrai).

	
	Mokyklos aplinkoje sukurti informavimo apie vietovės turizmo vertybes elementai.

	
	Sukurta apgyvendinimo infrastruktūra mainų turizmui (palapinės, kelionių nameliai ir kt.).

	KITI MOKYKLOS TVARIŲ VIETOVĖS RYŠIŲ RODIKLIAI
Mokykla inicijuoja ir kuria unikalias, savo aplinkai pritaikytas tvarių vietovės ryšių priemones.
	 




PARTNERIAI IR KONSULTANTAI
Fizinių ir technologijos mokslų centras
Higienos instituto Sveikatos stiprinimo centras
Ignitis grupė
Lietuvos energetikos agentūra
Lygių galimybių kontrolieriaus tarnyba
Mobilizacijos ir pilietinio pasipriešinimo departamentas prie KAM
Priešgaisrinės apsaugos ir gelbėjimo departamentas prie VRM
SĮ Susisiekimo paslaugos
SĮ Vilniaus atliekų sistemos administratorius
The American International School of Vilnius
Vaikų linija
Valstybinė saugomų teritorijų tarnyba prie Aplinkos ministerijos
Vilniaus miesto savivaldybė
Vilniaus universiteto botanikos sodas

